Հուլիսի 19-ին էլ Միրզոյանը ելույթ է ունեցել Վաշինգտոնի Կարնեգի հաստատությունում, որտեղ ներկա են եղել ԱՄՆ ազգային անվտանգության խորհրդի աշխատակազմի եւ պետքարտուղարության պաշտոնյաներ, վերլուծաբաններ եւ դիվանագետներ: Ի լուր ամենքի՝ Միրզոյանը վերստին խոսել է թավշյա հեղափոխության, ձեռնարկվելիք բարեփոխումների մասին, ինչից հետո հարցուպատասխան է եղել, որոնք վերաբերել են ինչպես իրականացվող բարեփոխումներին, այնպես էլ ԼՂ խնդրին եւ հայ-թուրքական հարաբերություններին: Տեղի է ունեցել նաեւ Դ. Թվինինգի՝ IRI (Միջազգային հանրապետական ինստիտուտ) նախագահի հետ հանդիպում, քննարկվել է ՀՀ-ում արտահերթ ԱԺ ընտրությունների անցկացման եւ այդ հարցում հիշյալ կազմակերպության տեխնիկական աջակցության խնդիրը։ Գործուղման եզրափակիչ ակորդը եղել է տեղի հայկական կազմակերպությունների ներկայացուցիչների՝ Ամերիկայի հայ ազգային կոմիտեի գործադիր տնօրեն Ա․ Համպարյանի եւ Ամերիկայի հայկական համագումարի ղեկավարության հետ հանդիպումը։ Վաշինգտոնում ՀՀ դեսպանությունում էլ տեղի է ունեցել հանդիպում տեղի հայ համայնքի բնակիչների հետ, քննարկվել են այսպիսի հանդիպումների ժամանակ մշտապես արծարծվող հարցերը՝ ՀՀ-Սփյուռք համագործակցություն, ՀՀ-ԱՄՆ կապերի խորացում եւ զարգացում եւ այլն։